Sønderborg: To mænd blev torsdag fremstillet i grundlovsforhør efter et tricktyveri hos en guldsmed på Jernbanegade i Sønderborg i tirsdags.

Retten fandt, at de to sigtede skal varetægtsfængsles til den 8. august, hvilket den ene sigtede, en 28-årig mand, har kæret.

I retten bar den 28-årig mand en tatovering på sin venstre hånd og en liter mælk i den anden:

- Jeg har været tilbageholdt i over 30 timer uden metadon. Det er fandeme ikke min skyld, hvis jeg begynder at skide og brække mig, sagde den 28-årige sigtede ud i retslokalet, inden grundlovsforhøret begyndte.

- Jeg skulle lige til at tage en streg heroin, inden politiet kom brasende ind, så jeg kan mærke, at jeg er ved at få abstinenser, fortsatte han med at fortælle.

Anklagemyndigheden ønskede nu at lukke dørene til grundlovsforhøret, da efterforskningen i sagen stadig står på.